**OBRAZLOŽENJE OPĆEG DIJELA PRORAČUNA**

**UVODNE NAPOMENE**

Na osnovi članka 42. Zakona o proračunu (Narodne novine 144/21), predstavničko tijelo jedinice lokalne i područne (regionalne) samouprave donosi proračun za iduću proračunsku godinu i projekcije za sljedeće dvije godine, do konca tekuće godine, i to u roku koji omogućuje primjenu proračuna od 1. siječnja godine za koju se donosi proračun. Uz proračun se donosi i Odluka o izvršavanju proračuna za sljedeću godinu. Donošenjem navedenih dokumenata omogućava se financiranje poslova i programa radi ostvarivanja javnih interesa i potreba građana.

Programom stabilnosti Republike Hrvatske za razdoblje 2024. - 2026. kojeg je u travnju 2023. usvojila Vlada RH dane su makroekonomske pretpostavke. Iste su Sažetkom jesenske makroekonomske projekcije za Hrvatsku HNB-a ažurirane u rujnu 2023. na način da se u 2024. i 2025. očekuje usporavanje rasta BDP-a na 2,6%, a u 2026. na 2,2%. U 2023. se očekuje usporavanje indeksa potrošačkih cijena na 8,8%, dok se u 2024. očekuje dodatno usporavanje na 4,7%, na 2,4% u 2025. te 2,2% u 2026. Usporavanju inflacije najviše doprinosi smanjenje inflacije cijena energenata i hrane. Rizici za ostvarenje projicirane inflacije i dalje su vrlo naglašeni. Na tržištu rada HNB prognozira nastavak trendova rasta zaposlenosti i pada stope nezaposlenosti, uz porast minimalnih i realnih plaća.

*Projekcije makroekonomskih pokazatelja Republike Hrvatske*



*Izvor: Državni zavod za statistiku, Ministarstvo financija korigirano sa Sažetkom jesenske makroekonomske*

U tijeku je donošenje Plana razvoja Grada Zagreba za razdoblje 2021. - 2027. kao srednjoročnog akta strateškog planiranja koji će definirati ključne odrednice razvoja Grada u predmetnom razdoblju, a koji je trenutno u javnom savjetovanju. Prema prijedlogu strateškog okvira Plana razvoja Grada Zagreba za razdoblje 2021. - 2027., prioriteti javnih politika razvoja Grada Zagreba u srednjoročnom razdoblju, odabrani u skladu sa zaključcima provedene analize razvojnih potreba i potencijala jesu sljedeći:

* + Zeleno i otporno gospodarstvo
	+ Društvena jednakost, kvalitetne i dostupne društvene usluge
	+ Učinkovito i održivo upravljanje prostornim i prirodnim resursima
	+ Zelena tranzicija i digitalna transformacija.

Sukladno Zakonu o proračunu, Ministarstvo financija sastavilo je i Upute za izradu proračuna jedinica lokalne i područne (regionalne) samouprave. Upute sadrže temeljne ekonomske pokazatelje za razdoblje 2024. – 2026., metodologiju izrade proračuna jedinica lokalne i područne (regionalne) samouprave, planiranje i metodologiju izrade financijskih planova proračunskih korisnika te planiranje rashoda proračunskih korisnika u sklopu decentraliziranih funkcija.

S ciljem što realnijeg utvrđivanja visine prihoda i primitaka Proračuna Grada Zagreba, Gradski ured za financije i javnu nabavu zatražio je od gradskih ureda procjenu namjenskih i drugih prihoda za čiju su naplatu odgovorni u okviru svoje nadležnosti. Ostale prihode i primitke procijenio je Gradski ured za financije i javnu nabavu. Prihodi su procijenjeni na osnovi dosadašnjeg ostvarenja te procjene očekivane naplate u idućim godinama.

Na temelju dostavljenih Uputa za izradu proračuna jedinica lokalne i područne (regionalne) samouprave, Gradski ured za financije i javnu nabavu je izradio i dostavio upute za planiranje proračuna Grada Zagreba svim gradskim uredima, zavodima i službama. Upute su sadržavale temeljna ekonomska ishodišta, procjenu prihoda i primitaka te rashoda i izdataka kao i okvirne prijedloge financijskog plana i metodologiju za izradu financijskih planova. Gradski ured za financije i javnu nabavu je kroz upute za izradu proračuna dao limite za svako gradsko upravno tijelo zasebno. Nadležna gradska upravna tijela izradila su upute za izradu financijskih planova s limitima za proračunske korisnike.

Planiranju proračunskih rashoda i izdataka pristupilo se s povećanim oprezom, uvažavajući prioritete zasnovane na zakonskim i podzakonskim obvezama, odlukama Gradske skupštine Grada Zagreba te ranije sklopljenim ugovorima.

U proces planiranja proračuna za razdoblje 2024. - 2026. uključeno je 330 proračunskih korisnika, devet vijeća nacionalnih manjina, koordinacija vijeća nacionalnih manjina i devet predstavnika nacionalnih manjina koji su dostavili prijedloge svojih financijskih planova nadležnim gradskim upravnim tijelima. Financijski planovi proračunskih korisnika, osim proračunskih sredstava Grada, uključuju vlastite i namjenske prihode i primitke koje korisnici ostvaruju na svojim računima. Odlukom o izvršavanju proračuna Grada Zagreba za 2024. propisano je izuzeće od uplate namjenskih prihoda i primitaka te vlastitih prihoda proračunskih korisnika u proračun Grada Zagreba.

U Registru proračunskih korisnika Grada Zagreba nalaze se sljedeći korisnici:

* 20 javnozdravstvenih ustanova: [3 doma zdravlja](http://www.zagreb.hr/default.aspx?id=494), 7 [poliklinika](http://www.zagreb.hr/default.aspx?id=467), [6 specijalnih bolnica](http://www.zagreb.hr/default.aspx?id=469)[, 1 klinička bolnic](http://www.kbsd.hr/)a, [1 zavod za javno zdravstvo](http://www.stampar.hr/Default.aspx), [1 nastavni zavod za hitnu medicinu](http://www.hitna-pomoc-zg.hr/), [1 ustanova za zdravstvenu njegu u kući](http://www.zagreb.hr/default.aspx?id=470),
* 60 predškolskih ustanova,
* 116 osnovnoškolskih ustanova: [111 redovnih](http://www.zagreb.hr/UserDocsImages/odgoj_obrazovanje_spot/RedovneOsnovneSkole.doc) škola, 2 umjetničke te 3 s posebnim uvjetima obrazovanja ([Centar za odgoj i obrazovanje "Goljak"](http://www.coogoljak.hr), [Centar za autizam](http://www.autizam.hr) i Osnovna škola Nad lipom),
* 66 srednjoškolskih ustanova (57 gimnazija i strukovnih škola, [9 umjetničkih](http://web1.zagreb.hr/default.aspx?id=22067) škola) i [10 učeničkih domova](http://www.zagreb.hr/UserDocsImages/odgoj_obrazovanje_spot/UcenickiDomovi.doc),
* [35](http://web1.zagreb.hr/default.aspx?id=634) ustanova u kulturi: 1 knjižnica[, 12 centara za kulturu, 3 glazbene ustanove,](http://web1.zagreb.hr/default.aspx?id=634) 7 kazališta, [1 likovna ustanov](http://web1.zagreb.hr/default.aspx?id=634)a[, 9 muzeja](http://web1.zagreb.hr/default.aspx?id=634), filmska ustanova i Pogon – Zagrebački centar za nezavisnu kulturu i mlade,
* 16 ustanova socijalne skrbi: [10 domova za starije osobe](http://www.zagreb.hr/default.aspx?id=1815), Duga dom za djecu i odrasle - žrtve obiteljskog nasilja, [Ustanova](http://www.dobri-dom.hr) Dobri dom Grada Zagreba, [Mali dom – Zagreb - Dnevni centar za rehabilitaciju djece i mladeži](http://www.malidom.hr/), Centar za pružanje usluga u zajednici Savjetovalište Luka Ritz, Centar za rehabilitaciju Silver, Centar za pružanje usluga u zajednici Novi Jelkovec,
* Javna vatrogasna postrojba Grada Zagreba,
* Zavod za prostorno uređenje Grada Zagreba,
* Javna ustanova Maksimir,
* Ustanova Zoološki vrt Grada Zagreba,
* Upravljanje sportskim objektima,
* Ustanova za sveobuhvatnu skrb Tigrovi,
* Razvojna agencija Zagreb za koordinaciju i poticanje regionalnog razvoja.

Osim prihoda koje proračunski korisnici Grada ostvaruju iz gradskog proračuna, vlastiti i namjenski prihodi (prihodi za posebne namjene) svih proračunskih korisnika Grada Zagreba koje planiraju ostvariti u razdoblju od 2024. - 2026. također se iskazuju u Proračunu Grada Zagreba za 2024. i projekcijama za 2025. - 2026., kao i rashodi koji će se financirati iz tih prihoda. Namjenski i vlastiti prihodi svih proračunskih korisnika dio su proračuna Grada, ali ne i novčanog tijeka. Korisnici i nadalje na svojim računima ostvaruju te prihode, sa svojih računa podmiruju obveze/rashode koji se iz njih financiraju te su obvezni izvještavati o njihovu korištenju.

U plan proračuna uključena su sredstva za bruto plaće, doprinose i ostale rashode za zaposlenike osnovnih i srednjih škola te većine zdravstvenih ustanova, a koja se osiguravaju u Državnom proračunu. Na prihodnoj strani su ova sredstva iskazana na stavci Pomoći proračunskim korisnicima iz proračuna koji im nije nadležan te na stavci Prihodi od HZZO-a na temelju ugovornih obveza.

Konsolidirani Proračun Grada Zagreba za 2024. u konačnici je utvrđen u visini od 2.532.193.030 eura od čega se na Grad u užem smislu odnosi 1.713.590.170 eura, a 818.602.860 eura na proračunske korisnike. U odnosu na prijedlog II. Rebalansa 2023. konsolidirani proračun raste za 5,7%, a u odnosu na tekući plan 7,9%.

Tablični pregled Proračuna Grada Zagreba za razdoblje 2024. - 2026. s usporedbom 2023. (uključujući prijedlog II. Rebalansa) te izvršenjem 2022. daje se u nastavku





 

U Proračunu za 2024. vidljivo je planiranje značajno povećanih kapitalnih ulaganja u odnosu na ranija razdoblja. Na kapitalna ulaganja se kroz Program radova kapitalnih ulaganja u objekte za društvene djelatnosti i u obnovu objekata oštećenih potresom u Gradu Zagrebu planira utrošiti ukupno 219.680.000 eura. Ističe se kako Grad u narednom razdoblju kapitalna ulaganja planira sufinancirati iz izvora okvirnog zajma Europske investicijske banke koja je kreditor Europske unije te najveća multilateralna financijska institucija na svijetu i jedan od najvećih pružatelja financiranja ublažavanja klimatskih promjena.

Naime, nakon višemjesečnih pregovora te provjera financijskih parametara i prihvatljivosti projekata, Europska investicijska banka je Gradu Zagrebu omogućila korištenje okvirnog zajma za financiranje većeg broja projekata za razdoblje do kraja 2028. U prvoj tranši koja je planirana za povlačenje u razdoblju od 2023.-2025. Gradu je na raspolaganju 206,9 milijuna eura. Okvirni zajam je fleksibilan te je namijenjen za povećanje energetske učinkovitosti i sufinanciranje EU projekata. Važno je istaknuti kako se radi o dugoročnom zajmu s najpovoljnijim kamatnim stopama za razvoj komunalne i javne infrastrukture kakvog ne nudi niti jedna komercijalna banka. Pored samog zajma, Europska investicijska banka nudi i stručnu pomoć u iznalaženju drugih izvora financiranja te u pripremi i provedbi projekata. Sami uvjeti su fleksibilni i po pitanju kamatnih stopa, odnosno Grad može zatražiti izmjenu kamate za pojedinu tranšu ako protekom vremena uvjeti budu povoljniji (fiksna ili varijabilna vezana uz EURIBOR).

Od navedene tranše u iznosu od 206,9 milijuna eura do konca 2025. godine, na 2023. se odnosi 941.000 eura, a u 2024. Grad planira povući 77,3 milijuna eura te u 2025. 128,7 milijuna eura.

U dijelu koji se odnosi na javne zgrade, sredstva okvirnog zajma se planiraju utrošiti na područja izgradnje, proširenja, rekonstrukcije i opremanja predškolskih ustanova i školskih objekata, gradnju bazenskog kompleksa Špansko, Dječju bolnicu Srebrnjak, kino Europa, energetsku obnovu zgrada javne namjene te fotonaponske sustave na javnim zgradama.

Vezano uz područje održivog javnog prijevoza, sredstva se planiraju utrošiti za javnu rasvjetu u području urbane mobilnosti, uspinjaču, gradnju nerazvrstanih cesta te za VI. i VII. fazu biciklističke staze Greenway.

Digitalizacija obuhvaća projekte digitalni Zagreb i pametno upravljanje zgradama, a revitalizacija brownfield lokacija se odnosi na Paromlin.

Republici Hrvatskoj u idućem su razdoblju na raspolaganju dodatna sredstva Europske unije i to s osnova instrumenta Mehanizma za oporavak i otpornost kojim se omogućuje državama članicama korištenje bespovratnih sredstava i zajmova za financiranje ulaganja i reformi kojima se ubrzava oporavak te povećava otpornost gospodarstava. Sredstva se odobravaju na temelju Nacionalnog plana oporavka i otpornosti 2021. - 2026. (dalje u tekstu: NPOO) koji se priprema u okviru Nacionalnog programa reformi. Za gotovo sva ulaganja koja su već započela ili će tek dobiti mogućnost prijave i provedbe u okviru NPOO-a, prihvatljivi rashodi su već od 1. veljače 2020., a rok korištenja sredstava, odnosno rok u kojem se moraju završiti reforme i ulaganja je 30. kolovoza 2026. Reforme i investicije koje ispunjavaju uvjete za financiranjem iz Mehanizma uključuju između ostalog i energetsku učinkovitost i obnovu zgrada (posebno u javne zgrade oštećene u potresu – zdravstvene infrastrukture i infrastrukture u području obrazovanja) te za Grad posebno važna ulaganja u izgradnju, rekonstrukciju ili prenamjenu objekata za potrebe dječjih vrtića i osnovnih škola. Stoga Grad planira uložiti maksimalne napore u planiranju i pripremi planiranih investicija kako bi dobio mogućnost sufinancirati ista iz navedenog izvora. U 2024. iz ovog izvora planirano je sufinanciranje projekata u visini od 82,4 milijuna eura, od čega se na Grad u užem smislu odnosi 73,6 milijuna eura, a na proračunske korisnike 8,8 milijuna eura.

**PRIHODI I PRIMICI**

Plan prihoda Grada Zagreba za razdoblje 2024. – 2026. zasniva se na važećim zakonskim propisima koji reguliraju pripadnost prihoda za financiranje javnih potreba iz nadležnosti lokalne i područne (regionalne) samouprave te sadrži plan po ekonomskoj klasifikaciji i izvorima financiranja.

Prihodi i primici Proračuna Grada Zagreba za 2024. planiraju se u iznosu od **2.532.193.030** eura od čega se **1.713.590.170** eura odnosi na prihode i primitke proračuna Grada, dok se **818.602.860** eura odnosi na vlastite i namjenske prihode i primitke proračunskih korisnika, uključujući višak iz prethodnog razdoblja, koji nisu dio novčanog tijeka proračuna.

**PRIHODI / PRIMICI / VIŠAK PRIHODA – UKUPNO**





**PRIHODI / PRIMICI – GRAD**



**PRIHODI / PRIMICI / VIŠAK PRIHODA - PRORAČUNSKI KORISNICI**



**Prihodi i primici Proračuna Grada Zagreba po ekonomskoj klasifikaciji za 2024.:**

**PRIHODI POSLOVANJA**

* prihodi od poreza:
	+ porez i prirez na dohodak,
	+ porezi na imovinu,
	+ porezi na robu i usluge;
* pomoći iz inozemstva i od subjekata unutar općeg proračuna:
	+ pomoći od međunarodnih organizacija te institucija i tijela EU-a,
	+ pomoći proračunu iz drugih proračuna,
	+ pomoći proračunskim korisnicima iz proračuna koji im nije nadležan,
	+ pomoći izravnanja za decentralizirane funkcije,
	+ pomoći temeljem prijenosa EU sredstava;
* prihodi od imovine:
	+ prihodi od financijske imovine,
	+ prihodi od nefinancijske imovine,
	+ prihodi od kamata na dane zajmove;
* prihodi od upravnih i administrativnih pristojbi, pristojbi po posebnim propisima i naknada:
	+ upravne i administrativne pristojbe,
	+ prihodi po posebnim propisima,
	+ komunalni doprinosi i naknade;
* kazne, upravne mjere i ostali prihodi:
	+ kazne i upravne mjere,
	+ ostali prihodi.

**PRIHODI OD PRODAJE NEFINANCIJSKE IMOVINE**

* prihodi od prodaje neproizvedene dugotrajne imovine:
	+ prihodi od prodaje materijalne imovine - prirodnih bogatstava,
	+ prihodi od prodaje nematerijalne imovine;
* prihodi od prodaje proizvedene dugotrajne imovine:
	+ prihodi od prodaje građevinskih objekata.

**PRIMICI OD FINANCIJSKE IMOVINE I ZADUŽIVANJA**

* primljeni povrati glavnica danih zajmova i depozita,
* primici od prodaje dionica i udjela u glavnici,
* primici od zaduživanja.

**Prihodi i primici proračuna Grada Zagreba bez vlastitih i namjenskih prihoda i primitaka proračunskih korisnika** planiraju se u iznosu od 1.713.590.170 eura što je 8,6% više u odnosu na tekući plan proračuna 2023., odnosno 5,6% više u odnosu na Prijedlog II. Izmjena i dopuna proračuna Grada Zagreba za 2023. godinu.

Obrazloženje planiranih iznosa prihoda i primitaka daje se u nastavku.

**PRIHODI POSLOVANJA**

**Prihodi poslovanja** planiraju se u iznosu od 1.541.003.170 eura i u strukturi prihoda i primitaka čine 89,9%.

Prihodi od poreza planiraju se u iznosu od 1.133.810.000 eura i obuhvaćaju porez na dohodak, poreze na imovinu i poreze na robu i usluge.

Porez na dohodak planira se u iznosu od 1.068.000.000 eura i predstavlja najznačajniji prihod Grada.

Naplata poreza na dohodak regulirana je Zakonom o porezu na dohodak (Narodne novine 115/16, 106/18, 121/19, 32/20, 138/20, 151/22 i 114/23). Zakonom o izmjenama i dopunama Zakona o porezu na dohodak od 1. siječnja 2024. ukida se prirez porezu na dohodak, ali je propisano da predstavničko tijelo jedinice lokalne samouprave svojom odlukom može odrediti visinu poreznih stopa za plaćanje godišnjeg poreza na dohodak (koje trenutno iznose 20%, odnosno 30%) na način da te nove stope kumulativno uključe i dosadašnji prirez. Slijedom toga, Grad Zagreb je na javno savjetovanje dao Nacrt prijedloga Odluke o visini poreznih stopa godišnjeg poreza na dohodak kojim se utvrđuje niža porezna stopa u visini od 23,6% te viša porezna stopa u visini od 35,4%. Učinak viših poreznih stopa identičan je kumulativnom učinku važećih poreznih stopa i važećeg prireza. Zakonom je utvrđena i nova osnovica osobnog odbitka u visini od 560 eura umjesto dosadašnjih 530 eura, povećan je iznos osobnih odbitaka za uzdržavane članove obitelji te je podignut prag za primjenu više stope poreza na dohodak s 47.780 eura na 50.400 eura također s primjenom od 1. siječnja 2024. godine. Ove zakonske promjene rezultirat će nešto većim neto plaćama građana – obveznika godišnjeg poreza na dohodak, ali i odgovarajućim smanjenjem poreznih prihoda proračuna Grada Zagreba.

Sukladno Zakonu o porezu na dohodak i Pravilniku o paušalnom oporezivanju djelatnosti iznajmljivanja i organiziranja smještaja u turizmu (Narodne novine 1/19, 1/20, 1/21 i 156/22), Gradska skupština je 5. listopada 2023. donijela novu Odluku o visini paušalnog poreza za djelatnosti iznajmljivanja i smještaj u turizmu kojom je visina ovog poreza utvrđena u visini 199,08 eura te se s ove osnove u 2024. planira ostvariti dva milijuna eura (za razliku od 2022. kad je ostvareno 381.489,07 eura s osnove visine paušalnog poreza u godišnjem iznosu od 39,82 eura za naselje Zagreb i 19,91 eura za sva ostala naselja).

Nadalje, poreznim izmjenama povećane su i stope dohotka od imovine i imovinskih prava te stope dohotka od kapitala. Od 1. siječnja 2024. građani će umjesto prije propisanih stopa od 10%, 20% ili 30% (ovisno o vrsti tzv. neaktivnog dohotka) na koji se obračunavao prirez od 18%, plaćati porez na dohodak po stopama od 12%, 24% ili 36% te je s osnove dohotka od imovine ukupno planirano 30 milijuna eura, a s osnove dohotka od kapitala 133 milijuna eura.

Prema Zakonu o financiranju jedinica lokalne i područne (regionalne) samouprave (Narodne novine 127/17, 138/20, 151/22 i 114/23), prihodi od poreza na dohodak ostvarenog na području Grada Zagreba u cijelosti pripadaju Gradu.

Člankom 12. Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije (Narodne novine 21/23), propisano je da se udio za decentralizirane funkcije od 6% može utrošiti u svrhu saniranja šteta i obnove zbog potresa, a sredstva za pokriće rashoda za decentralizirane funkcije osnovnog i srednjeg školstva, socijalne skrbi, zdravstva i vatrogastva osiguravaju se u cijelosti iz pomoći izravnanja za decentralizirane funkcije koje se osiguravaju u državnom proračunu.

Porezi na imovinu planiraju se u iznosu od 53.075.000 eura i čine ih porez na promet nekretnina, porez na nasljedstva i darove i porez na kuće za odmor.

U podskupini poreza na imovinu vrijednosno je najznačajniji porez na promet nekretnina koji se planira u iznosu od 52.500.000 eura. Prema Zakonu o porezu na promet nekretnina (Narodne novine 115/16 i 106/18) porezna stopa iznosi 3%, a prihod u cijelosti pripada lokalnim jedinicama.

Porezi na robu i usluge planiraju se u iznosu od 12.735.000 eura, a glavnina se ostvaruje od poreza na cestovna motorna vozila.

Pomoći iz inozemstva i od subjekata unutar općeg proračuna planiraju se kao pomoći od međunarodnih organizacija te institucija i tijela EU, pomoći proračunu iz drugih proračuna, pomoći od izvanproračunskih korisnika, pomoći izravnanja za decentralizirane funkcije, pomoći temeljem prijenosa EU sredstava i Mehanizma za oporavak i otpornost. Ukupne pomoći planiraju se u iznosu od 183.233.420 eura i čine 10,7% od ukupnih prihoda i primitaka.

* Pomoći od međunarodnih organizacija te institucija i tijela EU planiraju se u iznosu od 2.244.000 eura, a najvećim dijelom odnose se na projekte ZA-GREEN, Reallocate, UP 2030, Life Loop, CoFarm4Cities, ProGireg, Genprocure-urbact IV, Project Cares – Remote Healthcare for Silver Europe i projekt Transport innovation for vulnerable to exclusion people needs satisfaction;
* Pomoći proračunu iz drugih proračuna i izvanproračunskim korisnicima planiraju se u iznosu od 24.562.850 eura, a najvećim dijelom odnose se na sufinanciranje zakupnine za Arenu, nastavak financiranja iz državnog proračuna projekata započetih iz Fonda solidarnosti Europske unije kod kojih je u tijeku provođenje ugovora o izvođenju radova, sredstava iz državnog proračuna za fiskalnu održivost dječjih vrtića, za sufinanciranje prijevoza učenika srednjih škola, za projekt Školska shema, voće, povrće i mliječni proizvodi, za sufinanciranje dijela kamata za kreditiranje obrtnika, malih i srednjih poduzetnika po povoljnijim uvjetima, za projekte Greenway i Solizag, za izbore za Europski parlament, Hrvatski sabor te prvi krug izbora za predsjednika Republike Hrvatske;
* Pomoći od izvanproračunskih korisnika planiraju se u iznosu od 955.500 eura i odnose se na aktivnosti i mjere u vezi s gospodarenjem otpadom, projekt Energetska bilanca, informacijski sustav i strateški dokumenti, za Zeleni koridor potoka Črnomerec, za ozelenjivanje objekata u odgoju i obrazovanju Grada Zagreba, za energetsku obnovu zgrada javne namjene te projekt Zagreb Smart City;

* Pomoći izravnanja za decentralizirane funkcije planiraju se u iznosu od 42.791.550 eura sukladno odredbama Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije (Narodne novine 21/23);
* Pomoći temeljem prijenosa EU sredstava planiraju se u iznosu od 111.887.130 eura:
* iz Mehanizma za oporavak i otpornost planiraju se u iznosu od 73.648.200 eura, i to za obnovu objekata oštećenih potresom, za izgradnju, dogradnju, rekonstrukciju i opremanje predškolskih ustanova radi osiguranja infrastrukturnih i materijalnih kapaciteta za povećanje dostupnosti ranog i predškolskog odgoja i obrazovanja odnosno osnovnih i srednjih škola za potrebe jednosmjenskog rada i cjelodnevne nastave te za energetsku obnovu zgrada javne namjene;
* iz EU fondova u iznosu od 38.238.930 eura planiraju se sredstva za projekt Greenway – Savska ruta, za sustav javnih bicikala, za centar za upravljanje prometom, za gradnju nerazvrstanih cesta, za pomoćnike u nastavi faza VI, modernizaciju pothodnika, za knjižnicu Paromlin, za projekt Gear Up, projekt Greenway, projekt Solizag, projekt Gift, projekt H2CE, projekt Greenscape CE, projekt Life cross, projekt Arcadia, projekt Sovica, projekt Školska shema voće, povrće i mliječni proizvodi, za provedbu ITU mehanizma, za biciklističku magistralu – Zagreb Istok te za niz manjih projekata i programa;

Tekući prijenosi između proračunskih korisnika istog proračuna planiraju se u iznosu od 792.390 eura i odnose se na prijenos sredstava iz Gradskog ureda za obrazovanje, sport i mlade ustanovi Poliklinika za rehabilitaciju slušanja i govora SUVAG za podmirenje rashoda u okviru programa rehabilitacije djece s teškoćama slušanja i govora.

Prihodi od imovine obuhvaćaju prihode od financijske i nefinancijske imovine te prihode od kamata na dane zajmove. Planiraju se u iznosu od 69.392.500 eura.

Prihode od financijske imovine čine prihodi od kamata na depozite po viđenju te prihodi iz dobiti trgovačkih društava i planiraju se u iznosu od 2.050.000 eura.

Prihodi od nefinancijske imovine planiraju se u iznosu od 67.335.500 eura i čine ih naknade za koncesije, prihodi od zakupa i iznajmljivanja imovine, naknada za korištenje nefinancijske imovine, naknade za ceste i ostali prihodi od nefinancijske imovine (naknada za zadržavanje nezakonito izgrađene zgrade u prostoru).

Naknade za koncesije obuhvaćaju naknade za koncesije na vodama i javnom vodnom dobru, distribuciju toplinske energije i plina, za izgradnju i upravljanje zračnom lukom, za obavljanje dimnjačarskih usluga te koncesije za pružanje javne usluge čišćenja septičkih i sabirnih jama. Planiraju se u iznosu od 3.266.000 eura.

Prihodi od zakupa i iznajmljivanja gradske imovine planiraju se u iznosu od 22.536.000 eura. Obuhvaćaju zakup poslovnih prostora, najam stanova i zakup javnih gradskih površina i poljoprivrednog zemljišta.

Naknade za korištenje nefinancijske imovine planiraju se u iznosu od 5.385.500 eura. Obuhvaćaju naknade za eksploataciju mineralnih sirovina, naknade za korištenje prostora elektrana, spomeničku rentu, naknadu o pravu puta za elektroničku komunikacijsku infrastrukturu, naknadu za pravo lova i naknade za promjenu namjene poljoprivrednog zemljišta.

Naknade za ceste planiraju se u iznosu od 35.548.000 eura. Najveći dio čini godišnja naknada za uporabu javnih cesta što se plaća pri registraciji motornih i priključnih vozila. Ti se prihodi planiraju na temelju Zakona o javnim cestama i Pravilnika o visini godišnje naknade za uporabu javnih cesta što se plaća pri registraciji motornih i priključnih vozila.

Ostale prihode od nefinancijske imovine čine naknade za zadržavanje nezakonito izgrađene zgrade u prostoru, a planiraju se u iznosu od 600.000 eura.

Prihodi od kamata na dane zajmove planiraju se od kamata na dane zajmove građanima, ustanovama i trgovačkim društvima u javnom sektoru u iznosu od 7.000 eura.

Prihodi od upravnih i administrativnih pristojbi, pristojbi po posebnim propisima i naknada planiraju se u iznosu od 146.317.500 eura.

Upravne i administrativne pristojbe planiraju se u iznosu od 2.306.500 eura i obuhvaćaju županijske, gradske i općinske pristojbe i naknade.

Prihodi po posebnim propisima planiraju se u iznosu od 1.340.000 eura i obuhvaćaju vodni doprinos, doprinose za šume, ostali nespomenuti prihodi i naknade od financijske imovine.

Vodni doprinos plaća se prema odredbama Zakona o financiranju vodnog gospodarstva (Narodne novine 153/09, 56/13, 154/14, 119/15, 120/16, 127/17 i 66/19), a Gradu pripada 8% od naplaćenog iznosa vodnog doprinosa.

Doprinos za šume planira se prema odredbama Zakona o šumama (Narodne novine 68/18, 115/18, 98/19, 32/20, 145/20 i 101/23) i koristi za financiranje izgradnje i održavanja komunalne infrastrukture.

Ostale nespomenute prihode najvećim dijelom čine prihodi od sufinanciranja za obnovu zgrada koju plaćaju vlasnici stanova pri obnovi zgrada iz sredstava spomeničke rente te za sufinanciranje obnove pročelja višestambenih zgrada.

Naknade od financijske imovine planiraju se od naknada za izdana jamstva trgovačkom društvu Zagrebački holding d.o.o. te trgovačkom društvu Zagrebački električni tramvaj d.o.o.

Komunalni doprinosi i naknade planiraju se u iznosu 142.671.000 eura. Komunalni doprinos planiran je u iznosu od 35.000.000 eura sukladno Odluci o komunalnom doprinosu (Službeni glasnik Grada Zagreba 4/19 i 22/20) i nacrtu prijedloga Odluke o izmjenama i dopuni Odluke o komunalnom doprinosu koja je trenutno na javnom savjetovanju. Sredstva komunalnog doprinosa namijenjena su financiranju gradnje objekata i uređaja komunalne infrastrukture: javnih površina, nerazvrstanih cesta, groblja i krematorija te javne rasvjete.

Komunalna naknada planira se u iznosu od 107.671.000 eura. Pitanje utvrđivanja, obračuna i naplate komunalne naknade uređeno je Odlukom o komunalnoj naknadi (Službeni glasnik Grada Zagreba 4/19, 11/20, 29/22 – presuda Visokog upravnog suda Republike Hrvatske, Narodne novine 120/22, 3/23 i 33/23) i Odlukom o vrijednosti boda komunalne naknade (Službeni glasnik Grada Zagreba 23/18). Sredstva komunalne naknade najvećim dijelom se raspoređuju za provođenje programa radova na održavanju komunalne infrastrukture.

Kazne, upravne mjere i ostali prihodi planiraju se u iznosu od 8.249.750 eura i čine ih kazne i ostali prihodi koji obuhvaćaju naknade režijskih troškova vanjskih korisnika, naknade troškova postupka, povrate u proračun, prihode od prodane električne energije te druge manje prihode koji se ne planiraju posebno.

**PRIHODI OD PRODAJE NEFINANCIJSKE IMOVINE**

**Prihodi od prodaje nefinancijske imovine** planiraju se u iznosu od 15.460.000 eura. U strukturi prihoda i primitaka čine 0,9%. Obuhvaćaju prihode od prodaje neproizvedene i proizvedene dugotrajne imovine.

Prihodi od prodaje neproizvedene dugotrajne imovine planiraju se u iznosu od 3.570.000 eura, a obuhvaćaju prihode od prodaje materijalne imovine – prirodnih bogatstava i prihode od prodaje nematerijalne imovine.

Prihodi od prodaje materijalne imovine – prirodnih bogatstava planiraju se u iznosu od 3.500.000 eura, a odnose se na prodaju zemljišta putem natječaja te radi formiranja parcela kao i obročnu otplatu kupoprodajne cijene radi legalizacije objekata.

Prihodi od prodaje nematerijalne imovine – ostala prava planiraju se u iznosu od 70.000 eura, a odnose se na prihode prema ugovorima o pravu građenja.

Prihodi od prodaje proizvedene dugotrajne imovine planiraju se u iznosu od 11.890.000 eura, a obuhvaćaju prihode od prodaje građevinskih objekata.

Prihodi od prodaje građevinskih objekata planiraju se u iznosu od 11.890.000 eura, a odnose se na:

* Prihodi od prodaje stambenih objekata u iznosu od 5.890.000 eura:
* prihodi od prodaje POS stanova – doznake Agencije za pravni promet i posredovanje nekretninama;
* prihodi od prodaje stanova na kojima postoji stanarsko pravo planiraju se sukladno Zakonu o prodaji stanova na kojima postoji stanarsko pravo. Ostvaruju se uglavnom od obročne otplate stanova, a koriste se za pribavljanje stanova za socijalne potrebe građana Grada Zagreba;
* prihodi od prodaje nadstojničkih stanova planiraju se sukladno Zakonu o prodaji stanova namijenjenih za nadstojnika stambene zgrade.

Prihodi od prodaje poslovnih objekata planiraju se u iznosu od 6.000.000 eura i odnose se na prihode od prodaje poslovnih prostora.

**PRIMICI OD FINANCIJSKE IMOVINE I ZADUŽIVANJA**

* primljeni povrati glavnica danih zajmova i depozita,
* primici od prodaje dionica i udjela u glavnici,
* primici od zaduživanja.

Ukupni primici od financijske imovine i zaduživanja te ukupni izdaci za financijsku imovinu i otplate zajmova iskazani su u računu financiranja.

**Primici od financijske imovine i zaduživanja** planiraju se u iznosu od 157.127.000 eura, a u strukturi prihoda i primitaka čine 9,2%.

Primljeni povrati glavnica danih zajmova i depozita planiraju se u iznosu od 25.000 eura, a odnose se na povrate zajmova danih neprofitnim organizacijama, građanima i kućanstvima u tuzemstvu.

Primici od prodaje dionica i udjela u glavnici planiraju se u iznosu od 37.800.000 eura, a odnose se na prodaju udjela u APIS-u.

Primici od zaduživanja planiraju se u iznosu od 119.302.000 eura, a odnose se na ustupe potraživanja Zagrebačkih otpadnih voda d.o.o. (faktoring) u iznosu od 42.000.000 eura i na zajam Europske investicijske banke radi kapitalnih ulaganja u iznosu od 77.302.000 eura.

**Vlastiti i namjenski prihodi i primici proračunskih korisnika** uključujući višak iz prethodnog razdoblja planiraju se u iznosu od 818.602.860 eura što je 6,5% više u odnosu na plan 2023. Na rast planiranih prihoda najznačajnije utječe povećanje pomoći koju korisnici ostvaruju iz državnog proračuna radi rasta plaća i zbog povećanja prihoda od HZZO-a na temelju ugovornih obveza.

Vlastiti i namjenski prihodi proračunskih korisnika planiraju se u proračunu, ali nisu dio novčanog tijeka te korisnici i nadalje na svojim računima ostvaruju te prihode i sa svojih računa podmiruju obveze/rashode koji se financiraju iz ovih izvora.

Najznačajnije stavke prihoda kod proračunskih korisnika čine sredstva od pomoći koju korisnici ostvaruju iz državnog proračuna u iznosu od 356.973.020 eura, prihodi od HZZO-a na temelju ugovornih obveza u iznosu od 237.234.460 eura, pomoći temeljem prijenosa EU sredstava u iznosu od 74.289.960 eura, prihodi po posebnim propisima (sufinanciranje cijene predškolskog odgoja, ulaznice za kazališta i muzeje, sufinanciranje cijene obroka u školama itd.) u iznosu od 75.849.000 eura te vlastiti prihodi proračunskih korisnika u iznosu od 45.715.470 eura.

**RASHODI I IZDACI**

Rashodi i izdaci Proračuna Grada Zagreba za 2024. uključujući planirano pokriće manjka iz prethodnog razdoblja planiraju se u ukupnom iznosu od **2.532.193.030** eura od čega se na račune proračunskih korisnika odnosi **818.602.860** eura.

**RASHODI / IZDACI / POKRIĆE MANJKA - UKUPNO**





**RASHODI / IZDACI / POKRIĆE MANJKA – GRAD ZAGREB**





**RASHODI / IZDACI / POKRIĆE MANJKA – PRORAČUNSKI KORISNICI**





Proračunski korisnici su samostalno u aplikaciju unosili svoje financijske planove za 2024. te projekcije za 2025. i 2026. godinu. Odlukom o izvršavanju proračuna Grada Zagreba za 2024. predviđeno je da se namjenski i vlastiti prihodi što ih ostvare proračunski korisnici ne uplaćuju na račun Proračuna Grada Zagreba.

Rashodi i izdaci Proračuna Grada Zagreba za 2024. su:

**RASHODI POSLOVANJA**

* rashodi za zaposlene,
* materijalni rashodi,
* financijski rashodi,
* subvencije,
* pomoći dane u inozemstvo i unutar općeg proračuna,
* naknade građanima i kućanstvima na temelju osiguranja i druge naknade,
* ostali rashodi;

**RASHODI ZA NABAVU NEFINANCIJSKE IMOVINE**

* rashodi za nabavu neproizvedene dugotrajne imovine,
* rashodi za nabavu proizvedene dugotrajne imovine,
* rashodi za dodatna ulaganja na nefinancijskoj imovini;

**IZDACI ZA FINANCIJSKU IMOVINU I OTPLATE ZAJMOVA**

U nastavku se daje obrazloženje rashoda i izdataka Proračuna Grada Zagreba.

**RASHODI POSLOVANJA** planirani su u iznosu od 1.942.091.876 eura od čega se na račune proračunskih korisnika odnosi 708.564.756 eura, a na proračun Grada 1.233.527.120 eura.

**Rashodi za zaposlene** planirani su u ukupnom iznosu od 884.279.080 eura od čega se 544.437.630 eura odnosi na plaće zaposlenih kod proračunskih korisnika kojima se sredstva ne doznačuju iz proračuna Grada Zagreba. Od navedenog najveći dio odnosi se na zaposlene u osnovnim i srednjim školama te na zaposlene u bolnicama i ostalim zdravstvenim ustanovama za koje se sredstva osiguravaju iz državnog proračuna odnosno iz HZZO-a. U odnosu na 2023. rashodi za zaposlene koji se financiraju iz prihoda koji se ostvaraju na računu proračuna veći su za 11%, dok su ovi rashodi viši za 15% u dijelu koji se odnosi na vlastite i namjenske prihode proračunskih korisnika (a koji uključuju i prihode iz državnog proračuna i prihode iz HZZO-a).

**Materijalni rashodi** planirani su u ukupnom iznosu od 624.067.246 eura od čega se 158.077.806 eura odnosi na materijalne rashode koji se financiraju iz vlastitih i namjenskih sredstava proračunskih korisnika, a 465. 989.440 eura na materijalne rashode koji se financiraju iz proračunskih sredstava. Od materijalnih rashoda koji se financiraju iz proračunskih sredstava najveći dio se odnosi na tekuće i investicijsko održavanje komunalne infrastrukture kao i objekata Grada za što se planiraju sredstva u iznosu od 232.672.090 eura. Od materijalnih rashoda koji se financiraju iz vlastitih i namjenskih sredstava proračunskih korisnika najveći dio u iznosu od 89.474.252 eura odnosi se na materijal i energiju, dok se 15.096.580 eura odnosi na rashode za usluge tekućeg i investicijskog održavanja.

**Financijski rashodi** planirani su u ukupnom iznosu od 9.493.130 eura od čega se na financijske rashode Grada odnosi 7.808.280 eura. Obuhvaćaju otplatu kamata za primljene kredite i zajmove, sredstva za bankarske usluge i usluge platnog prometa, zatezne kamate, negativne tečajne razlike i ostale nespomenute financijske rashode. Ova skupina rashoda je za 2,6 milijuna eura ili 25,3% niža nego u 2023. godini.

**Subvencije** su planirane u ukupnom iznosu od 164.660.400 eura i gotovo u cijelosti se odnose na sredstva financirana iz proračuna Grada. Obuhvaćaju subvencije trgovačkim društvima u javnom sektoru te subvencije trgovačkim društvima, poljoprivrednicima i obrtnicima izvan javnog sektora. Najveći se dio subvencija planira za javni gradski prijevoz ZET-a u iznosu 133,8 milijuna eura, subvencioniranje povećanih operativnih troškova isporučitelju vodnih usluga u iznosu 7,2 milijuna eura, za Zagrebački inovacijski centar d.o.o., potpore poduzetnicima, poticanje manifestacija u funkciji razvoja gospodarstva Grada i podizanje konkurentnosti u turizmu u iznosu 5,6 milijuna eura, zakupninu za polivalentnu dvoranu Arena u iznosu 7,6 milijuna eura te zapošljavanje osoba s invaliditetom u iznosu 6 milijuna eura.

**Pomoći** su planirane u iznosu od 41.464.530 eura od čega se 41.065.830 eura odnosi na proračun Grada. Najznačajniji iznos pomoći u visini od 21.236.000 eura planira se za sufinanciranje obnova zgrada oštećenih potresom na području Grada Zagreba (bivši Fond za obnovu Grada Zagreba, Krapinsko-zagorske županije i Zagrebačke županije) te za Hrvatsko narodno kazalište u Zagrebu u visini od 8.860.000 eura.

**Naknade građanima i kućanstvima** planiraju se u ukupnom iznosuod 80.294.450 eura, a gotovo u cijelosti se odnose na isplate iz samog proračuna Grada (77.980.330 eura). U ovoj skupini rashoda planirana su sredstva za naknade za roditelje odgojitelje, novčanu pomoć za novorođenčad, za stipendije, za dodatak uz mirovinu, pomoć kućanstvima za troškove stanovanja i druge pomoći sukladno Odluci o socijalnoj skrbi, sistematske preglede hrvatskih branitelja i hrvatskih ratnih vojnih invalida, za sufinanciranje boksova za smještaj spremnika za komunalni otpad, priključenje na komunalne vodne građevine te za ostale naknade.

**Ostali rashodi** u ukupnom iznosu od 137.833.040 eura obuhvaćaju tekuće i kapitalne donacije, kazne, penale, naknade šteta i kapitalne pomoći, a na isplate iz proračuna Grada odnosi se 136.902.490 eura. Na tekuće donacije u novcu iz proračuna Grada ukupno se odnosi 62.951.000 eura od čega je najznačajnije sufinanciranje programa sporta, vjerski i privatni vrtići, nezavisna produkcija u kulturi, Vatrogasna zajednica Grada Zagreba te Gradsko društvo Crvenog križa Zagreb.

Kapitalne pomoći iz proračuna Grada u iznosu od 60.419.500 eura se najvećim dijelom, u iznosu od 42.000.000 eura, odnose na pročišćavanje otpadnih voda, na obnovu voznog parka Zagrebačkog električnog tramvaja u iznosu od 15.162.000 eura i kupnju specijaliziranih vozila za prijevoz osoba s invaliditetom u iznosu od 1.300.000 eura te na Centar za gospodarenje otpadom u iznosu od 975.000 eura.

**RASHODI ZA NABAVU NEFINANCIJSKE IMOVINE** planirani su u ukupnom iznosu od 469.808.020 eura od čega se 367.134.030 eura odnosi na proračun Grada, dok se 102.673.990 eura odnosi na proračunske korisnike. Kapitalna ulaganja koja se iskazuju ovim razredom ekonomske klasifikacije su u 2024. za 130,7 milijuna eura ili 38,5% veća u odnosu na 2023. godinu.

**Rashodi za nabavu neproizvedene dugotrajne imovine** su ulaganja nastala u postupku stjecanja nefinancijske imovine i klasificiraju se prema njezinim pojavnim oblicima. Za ove rashode planirano je ukupno 10.425.310 eura od čega se 10.037.800 eura odnosi na proračun Grada. .

**Rashodi za nabavu proizvedene dugotrajne imovine** u iznosu od 316.247.660 eura obuhvaćaju ulaganja u stambene i poslovne objekte, ceste, željeznice, plinovod, vodovod i kanalizaciju, ostale građevinske objekte, postrojenja i opremu, prijevozna sredstva, knjige, umjetnička djela, ostale izložbene vrijednosti te nematerijalnu proizvedenu imovinu. Od navedenog iznosa na korisnike se odnosi 79.101.780 eura. Kapitalna ulaganja iz proračuna Grada realizirat će se najvećim dijelom putem Gradskog ureda za obnovu, izgradnju, prostorno uređenje, graditeljstvo i komunalne poslove, a prema Programu radova kapitalnih ulaganja u objekte za društvene djelatnosti i u obnovu objekata oštećenih potresom u Gradu Zagrebu u 2024. i Programu radova na području komunalnog gospodarstva u Gradu Zagrebu u 2024.

**Rashodi za dodatna ulaganja na nefinancijskoj imovini** su ulaganja kojima se produžuje vijek upotrebe, povećava kapacitet, mijenja namjena ili znatno poboljšavaju funkcionalna svojstva nefinancijske imovine, a iznose ukupno 143.135.050 eura, od čega se na proračunske korisnike odnosi 23.184.700 eura.

**IZDACI ZA FINANCIJSKU IMOVINU I OTPLATE ZAJMOVA** iznose ukupno 73.923.334 eura, što je za 65,9 milijuna eura ili 47% manje nego u 2023. Od navedenog iznosa u Gradskom uredu za financije i javnu nabavu za otplatu primljenih kredita planirana su sredstva u iznosu od 32.546.000 eura, najvećim dijelom za redovite otplate glavnice po dugoročnim investicijskim kreditima Grada. U Gradskom uredu za gospodarstvo, ekološku održivost i strategijsko planiranje planirana su sredstva u iznosu od 27.594.800 eura na projektu Pročišćavanje otpadnih voda. U Gradskom uredu za upravljanje imovinom i stanovanje planirana su sredstva u iznosu od 1.810.000 eura za otplatu po robnim kreditima što je za 16,6 milijuna eura manje nego u 2023. godini, a radi završetka otplate robnih kredita koji se odnose na Gredelj i Zagrepčanku.

**PRENESENI MANJAK**

U Godišnjem izvještaju o izvršenju Proračuna Grada Zagreba za 2021. i Financijskom izvještaju o prihodima i rashodima, primicima i izdacima Grada Zagreba za razdoblje 1. siječnja do 31. prosinca 2021. kao rezultat poslovanja Grada Zagreba utvrđen je manjak proračuna za pokriće u narednom razdoblju u ukupnom iznosu od 189.468.902,44 eura (od čega 122.237.899,83 eura na Gradu te na proračunskim korisnicima 67.231.002,61 euro).

Rezultat poslovanja 2022. je bio ostvareni višak u iznosu od 68.573.036,35 eura tako da je u Godišnjem izvještaju o izvršenju Proračuna Grada Zagreba za 2022. za pokriće manjka preostalo 120.895.866 eura (od čega 56.075.242,60 eura na Gradu te 64.820.623,40 eura na proračunskim korisnicima).

U 2023. predviđeno je pokriće manjka na Gradu u iznosu od 39.817.000 eura dok je kod proračunskih korisnika predviđeno pokriće manjka u iznosu od 3.294.000 eura, te korištenje viška u iznosu od 15.249.143 eura. Navedeno na konsolidiranom proračunu za 2023. iznosi 27.861.857 eura što predstavlja konsolidirano planirano pokriće manjka.

U 2024. je planirano pokriće manjka na proračunu Grada u iznosu od 39.817.000 eura, a kod korisnika pokriće manjka u iznosu od 6.552.800 eura te korištenje viška u iznosu od 13.561.980 eura što na konsolidiranoj razini čini pokriće manjka u iznosu od 32.807.820 eura.

Za 2025. korisnici su planirali pokriće manjka u iznosu od 1.794.000 te korištenje viška u iznosu od 4.921.150 eura što na konsolidiranoj razini predstavlja višak u iznosu od 3.127.150 eura. U 2026. proračunski korisnici su planirali pokriće manjka u iznosu od 2.249.800 i korištenje viška u iznosu od 3.523.250 eura što na konsolidiranoj razini čini višak u iznosu od 1.273.450 eura.

Grad će u idućem razdoblju nastaviti poduzimati sve mjere za pravodobno prikupljanje i ostvarenje proračunskih prihoda, uz maksimalno poštivanje načela ekonomičnosti i učinkovitosti prilikom trošenja proračunskih sredstava, a kako bi ostvareni prihodi bili dostatni za pokriće dijela prenesenog manjka te rashoda i izdataka u skladu s definiranom dinamikom.